環境局早前向立法會提出《二○一○郊野公園(指定)(綜合)(修訂)令》,建議將五公頃郊野公園用地用作擴建將軍澳堆填區,點知法令兵敗如山倒,六大黨派更罕有地團結一致要求廢法。港府尋日使出毒招,死撐立法會無權廢法,但原來早於尋日之前,環境局局長邱騰華已經屢出毒招,一手向政黨大施離間計,一手恐嚇班垃圾車司機,強行為政策上馬。
自由黨方國珊(哪吒)現時係西貢區嘅委任議員,佢一早就圈定咗喺堆填區附近嘅住宅區下工夫,諗住喺呢區選區議員,所以哪吒好早就留意住堆填區嘅問題。政府就係睇準呢一點,聽講環境局先後聯絡咗唔同黨派嘅議員,話佢哋如果聯手要求廢法,等同變相支持方國珊,「唔係嘛,你哋跟住方國珊行,咪即係塞選票入佢個袋?」言下之意係期望各黨各派唔好唔覺意抬舉咗哪吒,期望一股團結嘅力量就咁瓦解。不過堆填區事件咁sexy,其他黨派又點會咁易放手?
政府嘅第二招毒招,就係恫嚇垃圾車司機,企圖嚇到佢哋唔敢反對喺將軍澳起堆填區,原來環境局早前主動約見過一批垃圾車職業司機,同佢哋講若果立法會否決擴建將軍澳堆填區,佢哋嘅生計必受影響,嚇到班司機鼻窿都冇肉,認為「兩個大人打交,都唔好搵着啲小朋友嚟搞」。司機無辜做咗夾心人,於是搵佢哋嘅功能界別立法會代表劉健儀吐苦水。
今次做咗夾心人嘅,除咗垃圾車司機,仲有身兼自由黨主席劉健儀(Miriam),佢手背當然要支持司機,令佢哋嘅生計唔受影響,但係佢手掌又要支持黨友哪吒,力拒將軍澳嘅堆填區擴建。前日Miriam、哪吒同司機開會,司機爆出畀官員嚇到食唔安坐唔樂,驚堆填區遭否決之後佢哋冇啖好食,於是遷怒哪吒,仲話諗過去包圍哪吒,要佢打消反對堆填區擴建嘅念頭。哪吒聽到之後嚇咗一跳,唔明政府為咗一個一意孤行嘅政策,竟然要擺佢上枱去恐嚇班司機。
其實司機冇啖好食嘅謊言,好快就由環境局副局長潘潔不攻自破,佢前日同議員講,如果將軍澳堆填區滿咗,就要將垃圾運去屯門或其他更偏遠嘅地方,屆時垃圾車喺路上行走嘅次數將會更頻繁。喺咁嘅情況下,司機嘅生意就算唔會多咗,都一定唔會少,點會好似政府同佢哋咁講係影響生計呢?好明顯係向司機亂咁噏喇。總之今次政府無所不用其極,大家又可以放長雙眼,睇吓件事點收科囉。